Official Journal L 297 , 15/11/2001 P. 0003 - 0004



Komisijas Regula (EK) Nr. 2205/2001 (2001. gada 14. novembris), ar ko groza Padomes Direktīvu 70/524/EEK par barības piedevām, atsaucot atļauju attiecībā uz dažām piedevām (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1970. gada 23. novembra Direktīvu 70/524/EEK par barības piedevām1, kurā jaunākie grozījumi izdarīti ar Eiropas Parlamenta un Padomes Direktīvu 2001/46/EK2, un jo īpaši tās 9.g panta 4. punktu, tā kā: (1) Saskaņā ar Direktīvas 70/524/EEK 9.g panta 1. punktu antibiotikas un kokcidiostatus, kas pirms 1988. gada 1. janvāra iekļauti minētās direktīvas I pielikumā, bija provizoriski atļauts lietot no 1998. gada 1. aprīļa, un tie tika pārcelti uz B pielikuma I nodaļu, paredzot tos uzskatīt par piedevām, kas saistītas ar personu, kura atbild par to laišanu apgrozībā. (2) Lai atļautu lietot iepriekš minētās piedevas, bija jāiesniedz jauni pieteikumi. Turklāt Direktīvas 70/524/EEK 9.g panta 4. punktā bija prasīts, lai attiecībā uz šiem pieteikumiem tiktu iesniegta dokumentācija, kā noteikts minētās direktīvas 4. pantā un ne vēlāk kā 2000. gada 30. septembrī, lai veiktu pārvērtēšanu. (3) Pirms 2000. gada 1. oktobra bija iesniegta dokumentācija attiecībā uz kokcidiostatiem - metiklorpindolu, metiklorpindolu/metilbenzokvātu, amproliju, amproliju/etopabātu, dimetridazolu un nikarbazīnu un attiecībā uz antibiotiku flavofosfolipolu. (4) Dalībvalstis saskaņā ar Direktīvas 70/524/EEK 4. panta 4. punktu 60 dienās kopš dokumentācijas saņemšanas pārbaudīja dokumentācijas atbilstību Padomes 1987. gada 16. februāra Direktīvai 87/153/EEK, ar ko paredz pamatnostādnes dzīvnieku barības piedevu novērtēšanai3 un kurā jaunākie grozījumi izdarīti ar Komisijas Direktīvu 2001/79/EK4. (5) Komisija pēc konsultēšanās ar Pastāvīgo lopbarības komiteju un saskaņā ar Direktīvas 70/524/EEK 4. panta 5. punktu paziņoja iepriekš minēto kokcidiostatu atļaujas pretendentiem, ka nav izpildīti noteikumi par administratīvi noteikto dokumentācijas noformējumu, jo trūkst datu, sākot no vielu identifikācijas, līdz pat svarīgai toksikoloģiskai informācijai. (6) Līdzīgi Komisija pēc konsultēšanās ar Pastāvīgo lopbarības komiteju un saskaņā ar Direktīvas 70/524/EEK 4. panta 5. punktu paziņoja iepriekš minētās antibiotikas atļaujas pretendentam, ka attiecībā uz dažām dzīvnieku kategorijām nav izpildīti noteikumi par administratīvi noteikto dokumentācijas noformējumu, jo attiecībā uz šīm kategorijām trūkst datu par iedarbīgumu un datu saistībā ar tolerances testiem. (7) Lai pārliecinātos par to, ka šo vajadzīgo datu trūkums nav saistīts ar neparedzētiem nosūtīšanas traucējumiem, tika noteikts papildu laiks trīs nedēļas, lai ļautu iepriekš minētajiem pretendentiem iesniegt trūkstošās ziņas. (8) Attiecībā uz vairākām vielām tika iesniegtas papildu ziņas, bet tas nebija pietiekami, lai atbilstu Direktīvai 87/153/EEK, savukārt attiecībā uz pārējām vielām - pagarinātajā termiņā papildu dati Komisijai netika nosūtīti. (9) Tā kā Direktīvas 70/524/EEK prasības nav izpildītas attiecībā uz iepriekš minētajiem kokcidiostatiem, būtu jāatsauc atļaujas, kas izsniegtas attiecībā uz šīm piedevām, un to ieraksti būtu jāsvītro no minētās direktīvas B pielikuma I nodaļas. (10) Tā kā Direktīvas 70/524/EEK prasības nav izpildītas attiecībā uz antibiotiku flavofosfolipolu saistībā ar dažām dzīvnieku kategorijām, attiecīgi būtu jāpapildina ieraksti par šo antibiotiku direktīvas B pielikuma I nodaļā. (11) Vajadzētu atvēlēt ierobežotu laikposmu, kurā var izlietot esošos kokcidiostatu un antibiotiku krājumus, uz kuriem attiecas šī regula. (12) Pastāvīgā lopbarības komiteja nav sniegusi savu atzinumu, tādēļ Komisija 2001. gada 25. jūlijā ir ierosinājusi šos pasākumus Padomei saskaņā ar Direktīvas 70/524/EEK 23. pantu, un Padomei ir jāpieņem lēmums trijos mēnešos. (13) Padome nav pieņēmusi lēmumu noteiktajā termiņā. Padome tajā pašā termiņā ar vienkāršu balsu vairākumu nav nobalsojusi pret piedāvātajiem pasākumiem. Tagad minētie pasākumi jāpieņem Komisijai, IR PIEŅĒMUSI ŠO REGULU. 1. pants Direktīvas 70/524/EEK B pielikuma I nodaļu groza šādi. 1. Svītro šādas vielas, kas pieder kokcidiostatu un citu ārstniecisko vielu grupai: - metiklorpindols, - metiklorpindols/metilbenzokvāts, - amprolijs, - amprolijs/etopabāts, - dimetridazols, - nikarbazīns. 2. Šādi groza ierakstus, kas attiecas uz flavofosfolipolu: a) svītro dzīvnieku kategoriju "Kažokzvēri, neiekļaujot trušus"; b) dzīvnieku kategoriju "Citi mājputni, kas nav pīles, zosis, baloži" aizstāj ar šādu dzīvnieku kategoriju "Cāļi nobarošanai". 2. pants Šī regula stājas spēkā sešus mēnešus pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2001. gada 14. novembrī Komisijas vārdā Komisijas loceklis David Byrne 1 OV L 270, 14.12.1970., 1. lpp. 2 OV L 234, 1.9.2001., 55. lpp. 3 OV L 64, 7.3.1987., 19. lpp. 4 OV L 267, 6.10.2001., 1. lpp.